b'\n_START_ARTICLE_\n\xc4\x8crna prst\n_START_SECTION_\nDostop\n_START_PARAGRAPH_\nNa \xc4\x8crno prst vodi mno\xc5\xbeica markiranih poti \xe2\x80\x93 iz Bohinjske Bistrice se lahko povzpnete na vrh po dveh poteh, nekoliko bolj zahodno vodi pot ki se za\xc4\x8dne v Polju, ob cesti iz Bohinjske Bistrice proti jezeru, z ju\xc5\xbene strani pa vodijo iz Ba\xc5\xa1ke grape poti iz Podbrda, Trtnika, in Kala. Nekoliko bolj zahtevni planinci se lahko odlo\xc4\x8dijo za dalj\xc5\xa1o turo, po kateri se pride na \xc4\x8crno prst z Vogla preko celotnega grebena Spodnjih Bohinjskih gora, ali pa za vzpon preko Planine za \xc4\x8crno goro.\n_START_SECTION_\nRastlinstvo\n_START_PARAGRAPH_\nTu raste bogata in bujna flora, ki \xc5\xbee nad 200 let privla\xc4\x8di botanike. Na naravno ohranjenih gorkih travi\xc5\xa1\xc4\x8dih rastejo redke vrste: alpska mo\xc5\xbeina (Eryngium alpinum), ble\xc5\xa1\xc4\x8de\xc4\x8di pelin (Artemisia nitida), gorski dimek (Crepis bocconi), pirenejska vijolica (Viola pyrenaica) in endemi\xc4\x8dne rastlinske vrste: ozkolistna preobjeda (Aconitum angustifolium), Moehringia villosa). Na \xc4\x8crni prsti je klasi\xc4\x8dno nahajali\xc5\xa1\xc4\x8de Hacquetovega u\xc5\xa1ivca (Pedicularis hacqueti) in julijski u\xc5\xa1ivec (Pedicularis julica). Med posebnostmi pa lahko omenimo \xc5\xa1e srebrno krvomo\xc4\x8dnico (Geranium argenteum), nori\xc5\xa1ko deteljo (Trifolium noricum) in endemi\xc4\x8dno kratkodlakavo popkoreso (Moehringia villosa).\n_START_SECTION_\n\xc5\xbdivalstvo\n_START_PARAGRAPH_\nNa \xc4\x8crni prsti je tipi\xc4\x8dno najdi\xc5\xa1\xc4\x8de metulja gorski apolon (Parnassius apollo rhea).'